Bukecy/Slepo (ML/SN). Lětsa móža 21 wsow a dwě měsće — Wjelećin a Ochranow – w Hornjej Łužicy kulojtu róčnicu wobstaća swjećić. Třinaće wsow změje 800. jubilej prěnjeho naspomnjenja we wopismje biskopa Bena w lěće 1222, na kotrymž su Bože domy a jich městnosće mjenowane. Do nich słušeja Bukecy, Klukš, Hućina, Poršicy, Hrodźišćo, Kumwałd, Wjelećin, Załom a Wjazońca. Zahajenska swjatočnosć za 800. róčnicu je planowana 29. jutrownika w Kumwałdskej cyrkwi, na kotrejž změje sakski ministerski prezident Michael Kretschmer (CDU) swjedźensku narěč.
Jubilej 750lětneho wobstaća Slepoho zahaja hižo dźensa wječor ze swjedźenskim posedźenjom zapósłancow gmejny. Wjeršk swjedźenjowanja budźe kónc tydźenja wot 17. do 19. junija z wubědźowanjemi a poskitkami wjesnjanow na polu sporta, zabawy a kultury. Wulki swjedźenski ćah z mnohimi serbskimi wobrazami je, njedźelu, 19. smažnika, předwidźany. Dalša atrakcija budźe mjezynarodny festiwal dudakow z dwěmaj wječornymaj koncertomaj, za kotryž je so hižo tójšto ćělesow přizjewiło. To praji nam Wolfgang Kotisek, nawoda Serbskeho folklorneho ansambla Slepo.
szl_Latn szl_Latn